XALQARO TARAQQIYOT UYUSHMASI ISHTIROKIDA “SALOMATLIK-2” LOYIHASINI AMALGA OSHIRISH CHORA-TADBIRLARI TOʻGʻRISIDA
(resolution, 2019-02-23)

Respublikada sogʻliqni saqlashning boshlangʻich boʻgʻinini isloh qilish jarayonini chuqurlashtirish maqsadida Vazirlar Mahkamasi qaror qiladi: 1. Quyidagilar: Xalqaro tiklanish va taraqqiyot banki bilan hamkorlik doirasida 1999 — 2004-yillarda Fargʻona, Sirdaryo, Navoiy, Xorazm viloyatlari va Qoraqalpogʻiston Respublikasida sogʻliqni saqlashning boshlangʻich boʻgʻinini isloh qilishga yoʻnaltirilgan “Salomatlik-1” loyihasi umuman tugallanganligi; Jahon banki direktorlar Kengashi “Salomatlik-2” loyihasini amalga oshirish uchun Oʻzbekiston Respublikasiga Xalqaro taraqqiyot uyushmasi mablagʻlaridan kredit va grant berilishini maʼqullaganligi; “Salomatlik-2” loyihasi doirasida sogʻliqni saqlashning boshlangʻich boʻgʻini tizimini mustahkamlash va isloh qilish hamda respublika boʻyicha umumiy vrachlik amaliyotini joriy etish, shuningdek Toshkent, Samarqand, Guliston va Margʻilon shaharlarida dastlabki tibbiy yordamning shahar modelini sinovdan oʻtkazish koʻzda tutilganligi; loyihaning umumiy qiymati 118,1 mln AQSH dollari miqdorida hamda uni moliyalashtirishda tomonlarning ishtiroki sxemasi, shu jumladan Xalqaro taraqqiyot uyushmasining oʻn yillik imtiyozli davrni oʻz ichiga olgan holda 1-ilovaga* asosan mablagʻ bilan taʼminlash rejasiga muvofiq 35 yil muddatda qaytariladigan 39,5 mln AQSH dollariga teng miqdordagi krediti belgilanganligi; Oʻzbekiston Respublikasi bilan Xalqaro taraqqiyot uyushmasi oʻrtasida 2004-yil 3-oktabrda “Rivojlantirish maqsadlarida moliyalashtirish toʻgʻrisida”gi kredit bitimi imzolanganligi; Oʻzbekiston Respublikasi Adliya vazirligi tomonidan 2004-yil 30-noyabrda 16-13170/1-son yuridik xulosa berilganligi; loyihani amalga oshirish besh yil muddatga belgilanganligi maʼlumot uchun qabul qilinsin. 2. Loyihani moliyalashtirish uchun Xalqaro taraqqiyot uyushmasi tomonidan ajratiladigan kreditni qaytarish jadvali 2-ilovaga* muvofiq tasdiqlansin. Belgilab qoʻyilsinki: Oʻzbekiston Respublikasi Sogʻliqni saqlash vazirligi loyiha amalga oshirilishi uchun masʼul boʻlgan ijro etuvchi agentlik hisoblanadi; Xalqaro tiklanish va taraqqiyot banki (Salomatlik-1) va Xalqaro taraqqiyot uyushmasi (Salomatlik-2) kreditlari boʻyicha asosiy qarzni qaytarish, ular boʻyicha foizlar va vositachilik toʻlovlari bilan bogʻliq xarajatlar davlat budjeti mablagʻlari hisobiga amalga oshiriladi. 3. “Salomatlik-2” (Xalqaro taraqqiyot uyushmasi) va “Ayollar va bolalar sogʻligʻini mustahkamlash” (Osiyo taraqqiyot banki) loyihalari oldida turgan umumiy yoʻnalish va maqsadlarni, shuningdek bu loyihalarni muvofiqlashtirish va boshqarishning yagona mexanizmini yaratish toʻgʻrisida Xalqaro taraqqiyot uyushmasi va Osiyo taraqqiyot banki tavsiyalarini hisobga olib, koʻrsatib oʻtilgan loyihalarga umumiy rahbarlik qilish Sogʻliqni saqlash vazirligiga yuklansin. 4. Oʻzbekiston Respublikasi Sogʻliqni saqlash vazirligi va Iqtisodiyot vazirligining “Salomatlik-2” (Xalqaro taraqqiyot uyushmasi) va “Ayollar va bolalar sogʻligʻini mustahkamlash” (Osiyo taraqqiyot banki) loyihalarini amalga oshirish boʻyicha qoʻshma byuroni 3-ilovaga muvofiq tashkiliy tuzilmasi bilan tashkil etish toʻgʻrisidagi taklifi qabul qilinsin. 5. Oʻzbekiston Respublikasi Sogʻliqni saqlash vazirligi: “Salomatlik-2” va “Ayollar va bolalar sogʻligʻini mustahkamlash” loyihalarini amalga oshirish boʻyicha qoʻshma byuroning taʼminoti xarajatlarini moliyalashtirishni Xalqaro taraqqiyot uyushmasi va Osiyo taraqqiyot bankining kredit mablagʻlaridan ulushli foydalanish hisobiga amalga oshirsin; ikki oy muddatda “Salomatlik-2” loyihasining texnik-iqtisodiy hisoblari ishlab chiqilishini hamda belgilangan tartibda tasdiqlash uchun kiritilishini taʼminlasin; 6. Oʻzbekiston Respublikasi Sogʻliqni saqlash vazirligi Moliya vazirligi, qoʻshma byuro bilan birgalikda mazkur loyiha doirasida xarid qilinadigan tovarlarga: Respublika “Oʻztibbiyoteksport” tashqi iqtisodiyot korxonasi bilan — xarid qilish toʻgʻrisida; “Oʻztibtexnika” aksiyadorlik kompaniyasi bilan — qabul qilish, omborlarga joylashtirish va yetkazib berish toʻgʻrisida; Dori vositalari va tibbiyot texnikasining sifatini nazorat qilish bosh boshqarmasi bilan — ekspertiza qilish va sertifikatsiyalash toʻgʻrisida koʻp tomonlama bitimlar tuzsinlar. 7. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Oʻzbekiston Respublikasi Sogʻliqni saqlash vazirligi hamda loyihani amalga oshirish boʻyicha qoʻshma byuro bilan birgalikda: “Salomatlik-2” (Xalqaro taraqqiyot uyushmasi) va “Ayollar va bolalar sogʻligini mustahkamlash” (Osiyo taraqqiyot banki) loyihalarining amalga oshirilishini muvofiqlashtirish hamda loyihalar doirasida ajratiladigan mablagʻlardan foydalanishning iqtisodiy samaradorli ustidan doimiy nazoratni tashkil etish uchun javobgarlikni sogʻliqni saqlashni boshqarish hududiy organlari zimmasiga yuklasinlar; “Salomatlik-2” (Xalqaro taraqqiyot uyushmasi) va “Ayollar va bolalar sogʻligini mustahkamlash” (Osiyo taraqqiyot banki) loyihalari amalga oshirilishi uchun javobgarlikni hududiy darajada Qoraqalpogʻiston Respublikasi Sogʻliqni saqlash vazirligiga hamda viloyatlar va Toshkent shahar sogʻliqni saqlash boshqarmalariga yuklasinlar; ushbu loyihalar doirasida zarur jihozlarni xarid qilish boshlangunga qadar qishloq vrachlik punktlarida, tuman markaziy kasalxonalari laboratoriyalarida, shahar poliklinikalarida, oʻquv va axborot markazlarida taʼmirlash-qurilish ishlarining oʻz vaqtida bajarilishini taʼminlasinlar. 8. Oʻzbekiston Respublikasi Iqtisodiyot vazirligi, Moliya vazirligi 2005-yildan boshlab har yili “Salomatlik-2” loyihasini amalga oshirishda Oʻzbekiston Respublikasi ulushini moliyalashtirish uchun davlat budjetidan zarur mablagʻlar ajratishni nazarda tutsinlar. 9. Oʻzbekiston Respublikasi Tashqi ishlar vazirligi Sogʻliqni saqlash vazirligi buyurtmanomalariga binoan loyihani amalga oshirishda ishtirok etuvchi xorijiy mutaxassislarga, konsullik yigʻimlari va boshqa yigʻimlar undirilmasdan koʻp martalik vizalar rasmiylashtirilishini belgilangan tartibda taʼminlasin. 10. Oʻzbekiston Respublikasi Ichki ishlar vazirligi Sogʻliqni saqlash vazirligi buyurtmanomalariga binoan loyihani amalga oshirishda ishtirok etuvchi xorijiy mutaxassislarga, ularni davlat boji toʻlovidan ozod qilgan holda koʻp martalik vizalar berilishini va vizalar muddati uzaytirilishini, shuningdek ularni Oʻzbekiston Respublikasida vaqtinchalik roʻyxatdan oʻtkazishni va vaqtinchalik roʻyxatdan oʻtkazish muddati uzaytirilishini taʼminlasin. 11. Vazirlar Mahkamasining “Xalqaro tiklanish va taraqqiyot banki beradigan qarz doirasida sogʻliqni saqlashning boshlangʻich boʻgʻinini isloh qilish loyihasini amalga oshirishni jadallashtirish chora-tadbirlari toʻgʻrisida” 1998-yil 1-iyundagi 236-son qarori oʻz kuchini yoʻqotgan deb hisoblansin. 12. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari R.S. Azimov va R.S. Qosimov zimmasiga yuklansin.